Cesarhanmun/geonobi-data huggingface dataset:
地名: 高城 (江原道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 高城 (江原道, 郡)
年: 1600.0

○乙巳/兩司合司啓曰: "前兵曹判書洪汝諄, 特一戾氣所鍾, 陰險猜忌, 貪婪縱恣, 乃其平生題目, 其所長, 則攻擊搏噬, 傷人害物而已。 主兵僨事之罪, 開釁網利之狀, 姑置勿論, 請以近日擅國亂政者言之, 脅制東銓, 恣行兇臆, 姻婭親戚, 布列中外。 如李忠可之林川, 李得可之長淵, 尹堅鐵之堤川, 宋裕祚之殷栗, 梁思行之稷山, 鄭應鐸之臨陂, 鄭休復之高城, 李慶祿之砥平, 李慶祚之保安, 洪泳之橫城, 洪澯之監役, 除拜於數月之內。 臣等耳目所未及者, 亦不可一二計。 銓曹, 一國之公選, 而旣以具義剛爲郞, 又欲以權縉次義剛, 洪湜次權縉、尹宖, 欲使朝家政柄, 不歸於其親, 則必歸於其黨, 其無忌憚, 可以知矣。 嘗欲圖台鼎, 而山海不許卜相, 故百計搆捏, 思所以中傷之, 及鄭琢爲相, 則急於自爲, 使尹宖不議於公席, 而自家通簡以劾之。 自古大奸巨猾, 擅弄威福, 未有如汝諄者也。 若使汝諄, 久據朝著, 益肆其手段, 而醞釀其禍胎, 則必至於主勢日孤, 權柄下移, 國事有不可言者矣。 旣遞之後, 安坐其家, 日聚私黨, 搆成網打之章, 使權縉書之, 嗾一無賴, 假儒名以呈之, 其欺君父陷士類, 此其肝肺之已露者也。 三司章上之日, 道路相慶, 朝野懽呼, 翰苑、太學之書, 四館、六部、殿中各司之疏, 相繼而上, 人心之共憤, 衆怒之齊發, 於此可見, 而聖明之必欲曲全者, 抑何意歟? 以一汝諄之故, 而離一國之心, 激難犯之怒, 是可謂快示好惡之正乎? 至如尹宖, 則有人類難容之惡, 爲一世所棄者久矣。 發迹權門, 遽通淸籍, 入臺之日, 輒肆獰險。 李慶千嘗言其隱慝, 則加以惡名而擊之, 朴慶新偶論其所失, 則托以他罪而中止, 欲去李惺而引權縉, 則自搆啓草, 排衆議而擊之。 其所畜妾, 文川官婢也。 李瑩爲其郡守, 欲刷其婢, 故以私憾而劾之。 嘗刦奪趙侃奴婢, 而反懼其議己, 故汰去翊衛之官, 以箝其口。 如李忠一之無罪, 而以宿怨陷之, 朴乃成之有職, 而以私怒杖之。 此等兇狀, 在人耳目, 其他醜行, 難以悉數。 權縉之喜事浮薄, 固不暇論, 而忘其父讐, 奴事奸魁, 身方被劾, 手寫兇疏, 筆迹昭著, 天監難誣。 是可忍也, 孰不可忍也? 柳熙緖, 素性兇悖, 濟以貪縱, 趨權附勢, 笑罵從他, 反覆交構, 爲鬼爲蜮, 至於政席隨參, 只管出納, 而干預除拜, 略不顧忌, 其心不過奉行汝諄而已。 凡此三人, 結爲心膂, 汝諄之陰謀秘計, 無不與知, 汝諄之虐焰鷙氣, 無不贊成。 臣等請罷, 亦從末減, 而王法不加, 職名猶在, 銀臺淸貫、玉署華銜, 尙付於負罪之人, 此臣等所以瀝血籲呼者也。 聖明之慮其蔓及, 實出於不欲騷擾, 而臣等所論, 亦擧其尤甚者耳。 公議至嚴, 衆情難遏。 臣等不得不言, 而殿下亦不得容貸之也。 請洪汝諄削奪官爵, 門外黜送, 副修撰尹宖, 罷職不敍, 修撰權縉、都承旨柳熙緖, 竝命罷職。" 答曰: "洪汝諄, 已爲罷職。 餘人不可延及之意, 前已言之, 不宜騷擾。 守令等事, 銓曹所爲, 當咎銓曹。 設使洪汝諄親戚, 或所識之人, 若可用者, 則非不可用也。 憲府當初, 洪汝諄, 只請削職, 又從而請門外黜送。 尹宖, 初則只請罷職, 而今又以不敍請之。 其人等所啓後, 又加作罪乎? 漸加等其罪, 是何意也?"
地名: 高城 (江原道, 郡)
年: 1605.0

○江原道監司韓德遠啓曰: "江陵府使金弘微
              
                【爲人平易, 素無可稱之事。】
              牒呈內: ‘自同月十九日至二十日, 暴雨如注, 大風振作, 人不立地, 屋瓦皆飛, 揚沙拔木, 晝日如晦。 水田早晩稻, 已爲成實, 盡爲擺落, 田畓各穀, 盡爲損傷, 近古所無, 無復西望。 大槪自大嶺底以至海邊五十餘里, 有一水, 名之曰南大川。 府五里程內, 自前防水, 川邊植木堅築, 堤防甚固。 本府設立之後, 自南門之外, 同川之間, 官奴婢幷百餘家, 數多居生。 舊防川水口之處, 衝破轟突之聲, 崩山振海, 兩水挾流, 勢掀天地。 其間門官奴婢百餘家等, 卒然遇之, 左右大漲, 環匝洶湧, 許多人物罔知所措, 各各聚集家上, 或升木, 木拔家破, 一時漂流, 各自披髮, 妻子同生一族, 同結衣帶以死。 號哭之聲, 干雲徹霄, 耳不忍聞, 目不忍見。 府使親到南城, 大慟而還。 自府下坪田畓, 幷千餘石地埋沙, 大小民家, 盡數漂沒, 人無所依接。 自大嶺山下以至海邊, 膴膴原田, 惟見白沙瀰漫, 牛馬溺死, 亦不知其數。 民無生道, 極爲慘酷, 變異非常事。 麟蹄、襄陽、高城、金城、杆城、三陟、淮陽等官, 被災一樣云, 而道路阻絶, 時未來報。’ 云矣。" 啓下禮曹。
地名: 高城 (江原道, 郡)
年: 1623.0

○上御西別堂, 引見平安監司金藎國曰: "關西非但與奴賊接, 天朝將官, 多在境上, 接應煩緊, 予甚憂之。 今得卿付之, 自此可紓西顧之憂矣。" 藎國對曰: "臣於癸丑年, 叨守本職, 其時本道無事, 臣亦稍有精力, 今則衰憒已甚, 與前頓異, 而本道蕩敗, 已到十分地頭。 新化之初, 難副委寄之重, 不勝惶恐。" 上曰: "奴賊情形, 早晩必一入寇, 備禦之道, 豈容小忽! 但我國不善偵探, 若不先知賊兵之多寡, 何以禦之?" 上又曰: "賊若不來則大善, 來犯則當以干戈從事, 豈可束手以待之乎?" 藎國曰: "聖敎至此, 社稷之福也。 曩時則賊雖犯境, 不以干戈從事, 故林畔之賊, 可使隻輪不返, 而坐觀不戰, 使如入無人之境, 誠可痛也。" 上曰: "西路守令, 率皆貪虐, 民生如在水火中, 豈望親上死長之義乎?" 藎國曰: "西路之民, 困於朴燁之酷暴, 殆不保朝夕。 何幸今日, 得沐新化, 自此必有須曳無死之願矣。" 上曰: "其道亦有進供之物, 當此征戌之日, 豈可責出於負羽之民乎? 宜皆罷之。" 藎國曰: "本道初無進上, 而壬辰創設之後, 仍存不罷, 民甚苦之。 臣欲上達, 而有乖藩臣享上之誠, 不敢陳啓矣。 聖敎及此, 不勝感激。" 上曰: "係是恤民, 則莫謂小事而忽之也。" 藎國曰: "禦敵之道, 不在高城深池, 而在於人心。 今幸得蒙數件停罷之命, 臣歸見父老, 可以藉此開諭, 一番慰悅人心, 賢於十萬衆也。" 上曰: "西方之事, 專倚於卿, 更加盡心。"
地名: 高城 (江原道, 郡)
年: 1742.0

○乙未/上引見大臣、備堂。 右議政趙顯命言: "殿最居下, 而有升品復職者, 銓官宜推考。" 又言: "良丁査正, 成命已久, 良丁之耗縮, 只緣京各司、外營邑所屬, 名目之繁濫而然。 宜成節目, 付之芸館, 印出頒布於各道後, 如有額外募充私屬者, 則繩以重律宜矣。" 仍請以徐宗玉、金若魯、李周鎭爲査正堂上, 幷從之。 左議政宋寅明又言: "近來人心凶頑, 多有殺長吏之變。 高城郡守李夏龜, 爲治剛明之故, 吏反怨咨, 而且以徵逋之嚴, 吏輩與衙婢行凶, 至於毒殺, 端緖已露云。 此係倫常大獄, 依前星山例, 遣御史覈治。" 上允之。 顯命又言: "向以兵判、訓將之筵席爭鬨, 有所處分, 而兵判之於軍門大將, 體統自別。 其時雖一體罪之, 宜示體貌有別之義, 以明等威也。" 上曰: "予不以彼是此非爲敎者, 亦有意矣。" 仍問二人安在, 以示復用之意。
地名: 高城 (江原道, 郡)
年: 1743.0

○丙寅/上行晝講。 講心經, 講官論誠字之義曰: "司馬光平生事, 無不可對人言者, 蓋由一生用工於一誠字故也。" 上曰: "司馬光旣有誠字之工, 則何以曹魏爲正統耶?" 侍讀官李成中曰: "知、行兩進, 是學問工夫。 而學者或有知邊勝者, 或有行邊勝者。 司馬光操存篤實, 而知或有不逮故然矣。" 講罷, 召見大臣、備堂。左議政宋寅明曰: "今當新年, 請加意振勵, 以迓休命, 以基邦本。" 上曰: "勤學, 卽我朝家法, 故猶且忘憊, 臨講於勞動之際, 而儒臣所製進春帖子, 亦有經筵將開之語, 知其有新年瞻覲之意, 故特命開講。 仍召卿等矣。" 領議政金在魯等申請設行進宴, 上曰: "歲飢民困。 設宴雖曰有舊例, 於心何敢安乎? 慈殿六旬, 只隔三歲, 今若獨請行於慈殿, 則予之至情可伸也。 元朝陳賀, 不但伸予愛日之忱, 且欲開卿等陳請之路也。" 在魯曰: "聖上得請於東朝, 俯循於群情, 則上下至情, 皆可伸矣。" 寅明曰: "旣有庚寅故事, 殿下每事宜思繼述先朝。 而聖壽至六旬, 則又當入靈壽閣也。" 上曰: "予無他願。 惟三件事而已。 朝廷無黨, 百姓無事, 至樂也, 追述故事, 書名耆社, 素願也, 元良漸長, 委以國事, 釋負就閒, 苦心也。" 諸臣皆請身敎東宮, 遇物則誨, 招致山林, 俾有薰陶, 上然之。 右議政趙顯命曰: "聖上稔悉良役隣族侵漁之弊, 命之査正。 而顧今良役之闕額, 專由於民人之逃避, 或冒奴籍, 或爲僧尼而然。 見今各道良丁成冊亦有四五萬, 以此三萬閑民, 充定於良役之逃故, 則可除隣族之弊也。" 上命申飭諸道。 寅明曰: "近聞關東民俗甚惡。 雖以高城殺官長之變見之, 亦可知其凶頑矣。 此由於監司不能久於職, 號令不行於列邑, 而田役不均, 民無恒産之致也。 兪拓基之在廟堂也, 請久任監司, 許其率眷, 而因營需之未得加劃, 仍寢之矣。" 上問領議政金在魯。 在魯曰: "外藩之不許眷率, 亦可存古例。 且事力難給, 不必更許也。"

○命高城郡降號爲縣。 時高城民崔麟ㆍ朴興文, 官婢幸眞等, 怨其郡守李夏龜, 與邑校張後巡, 賄交衙婢莫丹, 使之行藥, 夏龜被毒而死。 因臺啓命遣御史, 窮覈取服, 莫丹逮王府正法, 後巡令道臣卽其地斬, 而徇麟、興文、幸眞等杖死。 莫丹旣誅, 降邑號。
地名: 高城 (江原道, 郡)
年: 1753.0

○辛卯/王世子召接大臣、備堂。 左議政李天輔曰: "設官分職, 各有所掌。 掌隷院專管奴婢, 而近年奴婢詞訟, 皆就訟於秋曹、京兆, 隷院卽一冗官。 此後奴婢訟之不經本院, 而先訟於秋曹、京兆者, 請一切勿施。" 從之。 右議政金尙魯曰: "朝家之封置黃腸於關東、嶺南者, 事體嚴重, 而近來或稱標外, 或稱私養, 圖出公文, 斧斤亂入, 封山在在童濯。 請三陟、江陵、襄陽、高城、麟蹄五邑, 毋論標外與私養山, 雖有京司, 請得一切勿施。" 從之。
地名: 高城 (江原道, 郡)
年: 1798.0

○備邊司啓言: "安聖鐸農書, 其一, 侈靡成習, 農業懈惰, 自今以後, 市井無賴, 無敢着貂羊之皮, 閭巷細民, 無敢被紬錦之衣, 而良人之道袍, 中(路)
                〔人〕
              之唐鞋, 家奴之笠子, 店漢之蕩巾, 一竝洞禁事也。 凡此諸條, 多載法禁, 惟在有司之臣, 隨時而禁其太甚。 其一, 種桑千株, 是亦富人之産, 貧民無可種之廣地, 富人恥種樹而得爵, 無論貧富, 隨力栽植, 多種者賞以衣帛之典, 闕種者罰以不毛之布事也。 民生之源, 係於農桑, 種桑多者, 何賞可吝? 而第念衣帛之典, 老少服着, 截然定制之前, 便屬虛文。 眞有準數栽種之人, 則無論免賤、免役與加資, 從所願施行。 而楊州之土, 最宜種樹, 爲先自本邑另試, 而不毛之罰, 姑且置之。 其一, 飭鄕約, 此是規風俗勸農民之大本, 遠採周人同井之義, 近取藍田
              呂氏之約, 歷陳於下事也。 鄕約之爲勸農之本, 誠是不易之論。 而多少難便之端, 已陳於前。 此覆啓善爲講行處, 則嘉奬之, 未及講行處, 則恐不必强令行之。 其一, 借器借械資牛資糧之規, 別飭洞里執綱, 勿論耕播移秧鋤耘收穫之節, 元主先作三日後, 泒及於貧殘之類, 穀有餘饒者, 買賣稱貸, 勿出他面他境, 只令推移買販於一洞之內, 則不憂貿販, 大益推移, 而令甲如是, 有所不遵者, 各別治罪, 蕫飭之術, 都在守令, 奉行朝令, 只爲塞責之計, 此則自道伯, 考其農政治忽, 水功興廢, 以爲殿最事也。 牛器借助, 每年勸農之綸, 未嘗不諄諄於此。 而曉飭戒告, 實心勸課, 亶係守令, 以此考績, 前已行會。 至若元主之先作幾日, 不可自朝家作爲界限。 又若饒穀者之勿出他面, 只令推移於一洞之內云云, 此或守令一時權宜之策, 有非朝家無外之意, 著之令甲, 非所可論。 臣以此諸條, 逐一問難, 且以言則儘美, 而間多難於遍頒之意, 曉譬其所以然。 則以爲: ‘如難遍施, 先自所居楊州之地, 斷以試之, 以驗其效, 仍以遍行, 亦是由近及遠之道云。’ 此不害爲務實之政, 請令道臣, 分付該牧使, 使之逐條看詳, 採其可行者, 隨卽採用。" 從之。 敎曰: "安聖鐸之言, 決非臨時應旨咄嗟辦得者, 深庸嘉乃。 侈靡之弊, 奚特妨農而已? 爲國爲家, 百害竝至。 法禁之於化民, 末也。 苟使朝家有卑宮菲衣之德, 卿等有省騶減樂之風, 則都民傚之, 四方則之。 此豈非上下交勉處乎? 諸條之付之該牧使, 採其可行者, 先試楊州一邑, 卿言是矣。 而聖鐸言中逐細利云云, 尤可謂切中時弊。 貌閱關市, 縱曰行不得, 若使朝廷只務勸農, 民間徒知力農, 一切反於是者必禁抑之, 則其爲效將見上而紀綱立, 下而分業定, 駔儈之弊俗, 不期祛而自祛。 大抵我國之爲國, 多賴士大夫之力者, 以其多讀聖賢之書, 恥言市井之利。 眞知如彼爲卑賤, 灼見如此爲高爽, 京外之民, 畏其廉威, 服其公明, 相信而從官長之令, 不敢爲捨本逐末之計。 今之士大夫, 卽古之士大夫。 此一款, 豈待更勸而益勉, 爲聖鐸等漆室過計之憂乎? 適當呼寫批旨, 不得不略及之。 其中種柳一事, 水生木, 雖是五行次第, 爲山者衣被草木, 鬱然成林, 然後土脈滋潤, 泉源湧發。 而近來邱麓, 在處童濯, 一旬之暵, 川則立涸, 數日之雨, 岸則善頹, 旱田水田, 俱受其損, 豈但柳木一種爲哉? 松、檟、枌、楡、椅、桐、梓、漆, 無所不可。 年前故相之撰出《松政節目》也, 有萬株以上, 別般論賞之議。 而未見一道一邑之奉行朝令者。 如是而何望民人之聞風趨事乎? 今不必別立料條, 惟在乎修明舊典, 使之信如四時。 至於種桑, 民生日用, 莫切於衣食, 而穀爲食源, 蠶爲衣源, 固不可闕一。 魯桑荊桑, 雖有樹植之各異, 元不須膏沃肥饒, 山野原隰, 着地則生。 有桑自有蠶, 有蠶自有繭, 粲粲衣服, 豈獨西人之子也? 今之道伯守令, 亦猶古之道伯守令。 何必使七寶桑田, 專美於完平
              李相乎? 凡係栽種固待乎冬春, 而地桑一法, 取椹爲當節。 冊子中勤之一字, 正合此等處收功。 竝以此意, 遍飭於當飭當道, 俾有實效。 而每一令甲之下, 不求烹鮮之宜, 惟行敺爵之政, 其可乎? 至於蠶室種桑, 法意如何? 年來有所嚴飭, 而近聞一味有名無實, 何論我疆爾界? 勿嫌內府外朝, 自今年, 卿與道臣守臣, 往復論難, 別立科條後, 草記以聞。 火粟一事, 山腰以上, 本有禁令, 特以生穀裕食之義, 姑不行畫一之法, 而痛禁之前, 在所當恤。 原田膴膴, 僅茶如飴者, 若思沾體塗足, 終歲艱苦之勞, 則寧忍加一把增一束? 況彼确确山田, 燔木而鋤石, 人繭兩趾, 牛跪一脚, 出入虎豹之窟, 希望秉穗之收, 而不待黃熟, 先稅靑苗, 是豈仁人君子之政乎? 如知其爲切骨民隱, 莫如斯速提警, 拖到秋成。 冊子中豫之一字, 正合此等處施令。 無論公私屯田, 凡例火粟所在邑, 必趁登場後, 從實執卜, 而一遵《通編》二十五日耕作一結之例, 無或違越。 情債謬規, 嚴加禁斷。 繡衣齎去事目, 此條添書。" 李光漢進農書, 凡二十二條。 上, 嘉之, 敎曰: "關東地方褊小, 而進言之多, 甲於諸道, 民俗之淳厚, 可嘉可喜。 見洪川幼學李光漢農書, 近來以農政應旨者, 頗多可觀, 而其悉心對揚, 極意考據, 未有如此之勤者。 明農之方, 其條二十有二, 作農之法, 其目二十有八。 起之以駢儷, 中之以記載, 系之以比興, 其言則經綸, 其文則菽粟。 於此可以知故家遺範之猶有存者, 予甚多之。 朱夫子每言: ‘擧天下知生薑之辣, 待我喫得, 方信眞箇辣。’ 若非身親經歷於田疇之間, 何以道得此也? 況其蒙養, 以至治平之說, 卽諸人所未說者。 而 ‘《小學》之道, 便是農書, 導率之化, 便是農政, 人主之心, 便是元氣’ 云云, 雖置之古名臣奏狀, 亦可謂無愧。 惜乎! 年前關東之賓興也, 該司剡牘, 何未聞若人名字? 卽令廟堂, 逐條稟覆, 仍令掌銓者知悉, 俾此等人, 無作朱子所謂 ‘閉門粥飯僧。’ 又見高城幼學權炫農書所陳諸條, 可知其樸實無隱。 其中許多說弊中, 海弊一事, 朝家前後處分與飭禁何如? 則 ‘封進時作弊’ 云云之說, 又登於應旨冊? 所謂處分云者, 雖似指年前事, 而無論年前與今番此邑與彼邑, 凡封進時營屬犯科, 令朝堂拔例嚴飭道伯, 期於査治。 闢土地又是急先務。 地有可耕, 民無可食, 豈理也哉? 亦令道伯, 從便顧助, 俾有日墾之效。 外此諸條, 可以釐革與蘇捄者, 一體下該道, 從長決處。 又見歙谷幼學趙之榮、鄭致一、表憲正農書, 逖矣海濆, 邑亦十室, 而有此三人之進言。 言之用否, 且置之, 其誠可嘉, 有足以風三百郡縣幾萬人也。 就中大同負持之弊, 結役爲害之言, 分付道伯, 以爲方便之地。 事屬牛羊, 可以反隅, 外此他邑, 亦令照察。 又見高城幼學盧再煌農書, 六件農說, 莫曰夫夫也皆言。 言之者, 卽創自己意, 則此不可以歇看處。 年前三日浦起耕, 有所謂金洛者嚴處之擧矣。 今此陳廢不墾之說, 出於該地方, 無或因三日浦爲戒, 而空棄不可棄之土而然乎? 西湖雖禁爲田, 雲夢豈靳作? 又與他條看詳, 知委於該道, 以爲興利利農之資。 廟堂招致諸生, 讀宣後, 精謄各一本, 分給狀聞事, 下諭江原監司。"
地名: 杆城 (江原道, 郡)
年: 1426.0

○咸吉道行臺監察李師曾復命啓曰: "初鐵原戶長金生娶杆城戶長之女, 生子金松、金珍衣等, 逃居于咸興府之洪原縣, 累世子孫男女四百二十六口。 金道練之父元龍, 以興販主於金珍衣家, 細知金生子金松名字根脚, 認以逃奴許松所生, 托林堅味勢, 歲庚申, 告于文川官, 枉法取招從賤。 堅味被誅後戊辰年, 從良定軍役。 金道練及一族孫鳳、李安等又以奴婢推之, 謀欲得決, 贈與權勢, 卒平城府院君
              趙狷十七口, 卒右議政鄭擢七口, 右議政趙涓六口, 谷山府院君
              延嗣宗七口, 李原四口, 故參議曺崇德八口, 趙末生三十六口, 定州牧使南宮啓二口, 摠制李興發四口, 知宜川郡事尹諫十四口, 知安山郡事金理恭三口, 少卿崔得霏一口, 大護軍李乙和一口, 前正郞吳備一口, 前司正申得止八口, 卞貴生十二口, 前判事李烈一口。" 命下司憲府。
地名: 杆城 (江原道, 郡)
年: 1553.0

○癸亥/憲府啓曰: "國家設內需司, 以供內用, 又置奴婢, 以供使令, 已非王者無私之道, 而奴婢復戶, 亦近於護其臧獲, 將何以(債)
                〔責〕
              郡縣徭役之不均乎? 況今者杆城居內需司奴李先, 訴其官色吏等於內需司, 自上命刑曹, 使捉致二三人推考。 假令所訴皆實, 自有本道監司, 可以治罪, 何必捉致京中, 以快訴者之心乎? 況推鞫之時, 事干之人, 不可不問。 道途悠遠, 繫械往來, 弊甚不貲。 決不可開前日所無之例, 以貽無窮之害。" 答曰: "非有私情也。 不允。" 再啓, 依允。
                【前是, 上因內司之奴之訴, 命刑曹, 推治杆城之吏。】
地名: 杆城 (江原道, 郡)
年: 1555.0

○禮曹以孝子襄陽居忠順衛金壽永、
                【父母歿, 哀毁骨立, 不食采果, 啜粥三年, 又自作告天之誓一百三十二字, 自涅于左右膝。】
              
              杆城校生黃弼賢、
                【其父得病, 盡心醫藥, 及歿廬墓, 啜粥三年。 母得惡疾, 斷指和藥以進, 病母卽愈。】
              
              西部樂生金壽長、
                【性至孝, 父母遘疾, 則不寢不食, 盡情祈祝。 其後父得重病, 斷指以進, 其病卽愈。】
              
              南部居私奴趙命仲、
                【父病革氣絶, 斷指以進, 少頃乃蘇。】
              
              南部居參奉金大觀、
                【友愛兄弟, 同居一室, 父得重病, 斷指以進, 其病卽愈。】
              
              平海居故宣務郞鄭偁妾良女雲瑞、
                【夫死三十餘年不食肉, 恐爲强暴侵汚, 常置劍於寢房。 精備祭物, 泣血躬奠, 不出門外。】
              
              東部居生員洪潤妻李氏
              
                【其夫得疾, 醫云: "當餌生人肉, 卽以刀割斷足指, 自磨和藥以進, 夫病向歇。】
              等, 入啓, 命旌門復戶。
地名: 杆城 (江原道, 郡)
年: 1560.0

○高城郡守金漢傑, 上疏陳郡弊。
                【其疏曰: "高城爲郡, 壤地褊小, 介在通川、杆城之間。 巨川經野, 而遇水則沈, 四郊面海, 而受風偏多。 沙土黑墳, 而陸禾不茂, 沮洳腐爛, 而水穗不實。 故茹草根剝樹皮, 以爲朝夕之給, 而男無完袴, 女無全裳, 民之生於此土者, 可謂哀矣。 夫以凍餒幾死之民, 殘虐之政, 又無所不用其極, 呼號籲天, 流離中野, 今日而一家亡, 明日而五家亡, 至使道路之人, 見民流亡困頓者, 則必曰高城之民也。 爲高城官吏者, 其亦忍矣。 各司之所驅促, 監司之所督迫, 趣辦目前, 苟逭譴罰, 急文引以追捕, 加械繫以恐嚇, 鞭扑狼藉, 刻盡膏血, 而能事畢矣。 夫肆然舍其本心而循利, 憑藉公事而濟欲者, 固不足道也, 若小有士君子之心, 而從事於文字間者, 亦不免爲酷吏之歸, 則豈徒官吏之罪哉? 勢則然也。 臣去七月到官, 取民藉而見之, 則元戶三百有七十一戶, 而除三驛吏、向化, 內需司、各司及官奴婢, 逃亡絶戶外, 力役之戶, 只一百二十五戶。 較諸中邑一面, 猶不足侔也。 然此蓋數年前文具, 而今之實不預焉。 自去歲而逃亡已抵二十九戶, 臣之赴任, 未終五朔, 民之逃亡, 又至二十餘戶。 若此不已, 其勢不至終年, 而將至一空也。 此實臣無狀所致, 然臣數月弊政, 豈能使民流亡遽至於此哉? 此無他凶荒困其生, 而徭役奪其業也。 夫貢賦旣定於民戶完全之前, 而民戶漸盡於貢賦旣定之後, 一民戶亡, 而一民之田荒, 十民戶亡, 而十民之田荒。 而況金剛十二刹, 所買以食者, 盡屬內需司奴婢名字, 巧免其征稅, 則所食者僧, 而所辦者民也。 百貢所督叢集於孑遺之餘, 向之以合者, 今則以升, 向之以升者, 今則以斗, 民安得不困, 郡安得不弊哉? 民之困苦, 郡之弊毁, 一至於此極, 而六寺所供, 七監所納, 率多不産之物, 一取海魚, 貿爲貢物之資, 其弊可勝言哉? 百戶所不堪之賦, 止使十戶貢之, 十戶所不堪之賦, 只使一戶貢之, 其勢不得不至於流亡也。 今若求其蘇復之策, 則必一切限年蠲減, 然後可也。 伏願殿下留念焉。 且進上輸轉之苦, 封裹人情之費, 又無紀極, 而皆出於民力, 則以飢餓, 救死不贍之民, 何以堪哉? 通川、杆城, 視此郡爲富, 而一年都會薦新, 或至一二度, 郡則獨至於五度。 所産土也, 而民之受病一何偏也? 況昔之所産, 今有不産者, 而封進之額, 仍舊, 故民皆貿於隣(己)
                    〔邑〕
                  而供之, 終不堪役, 而皆懷逃散之心, 遂使易辦之物, 致有闕封之患。 若此不救, 則臣恐非徒不能貢不産者, 竝與其常産者而廢矣。 天廚所供, 只有此數, 而勢不可除去則已矣, 不然則量其殘盛而加減, 因其有無而推移, 令民受一分之賜可也。 伏願殿下留念焉。 且選上貢布, 則奴婢殘困, 比來尤甚, 一年二匹之納尙難。 況至於七八年之納乎? 郡自壬子年至于今, 八年之失
                    〔農〕
                  , 而專不納, 積至於二百餘匹。 必使今日之官吏, 責納八年之所未納, 則其間物故流亡者過半, 見存者必納什倍而後可也。 其當身之貢, 猶且不納, 以至於此, 其何能竝促納物故、流亡者之貢哉? 各司貢物, 司贍爲重, 而國用之所自出也。 故該曹亦以爲重, 而守令解由之際, 必先考其貢布之納未納, 而爲進退焉。 是以爲守令者, 苛督之令, 殆無所不至矣。 每年催促之時, 誰不以是爲急, 而以致積年不納者, 非不督也, 蓋亦無如之何也。 伏願殿下留念焉。 正案除物故、逃亡, 而計其見存者, 分年漸次而督納, 則其亦庶乎其可也。 伏願殿下留念焉。 且水軍之苦, 比他役尤甚。 夫水軍戶則屬於郡, 身則屬於浦, 隨其所屬, 而百役俱萃於一身, 故郡之逃亡絶戶, 水軍居多焉。 一水軍亡, 而以一族輪代其役, 一族皆受其害, 父不能保其子, 兄不能保其弟, 流離失所者, 不知其幾人, 則猿亡楚國, 林木何罪? 夫郡之有浦, 昉於何時, 而民專不知兵革, 故嶺西水軍, 例不肯立番, 闕立之報, 日尋於其官, 而必以番價爲准役焉。 爲萬戶者, 亦利其價, 而聽其不立, 故有事役, 則必以郡居者使之, 有進上, 則亦必以郡居者使之, 至於嶺西八官, 發差徵闕, 亦必以郡居者使之, 而出入或未暇恤也。 而況供億之煩, 公私之辦, 徵科色目, 又無常准乎? 故奔走諸役, 小不暇息, 何暇緣畝易疇, 以收糴入之資乎? 因此逋負, 而倉廩日欠, 因此禍延, 而流亡日繼, 其害可勝言哉? 浦之設, 豈徒然哉? 平居則以此水軍而習戰, 倉卒則以此水
                    〔軍〕
                  而應敵, 此浦之所以有水軍也。 今嶺西水軍, 生不習水, 不知舟檝之用, 而徒以價布, 代其防禦, 則所與守浦者, 有幾人耶? 然則寧以郡民之生長於水者, 擬用於他日, 而浦之水軍, 不必設也。 (群)
                    〔郡〕
                  旣有操舟之民, 而可用於水, 則嶺西之不習水者, 寧屬於郡, 以爲陸軍, 以郡爲兵馬鎭, 水陸竝備, 待其不虞可也。 不然則水軍亡而郡不可保, 郡不可保而防禦之勢, 亦孤矣。 未有去根而能植木者也。 伏願殿下留意焉。 嗚呼! 倉廩之虛竭如此, 民生之愁怨又如此, 而貢賦則依舊, 徭役則依舊, 進上則依舊, 以至選上之逃散, 水軍之流亡, 烟火籬落, 盡爲狐兔之鄕, 其勢必至盡空而後已, 則其可坐視其空虛而莫之救歟? 此臣所以痛哭流涕, 而不暇長太息者也。"】
地名: 杆城 (江原道, 郡)
年: 1605.0

○江原道監司韓德遠啓曰: "江陵府使金弘微
              
                【爲人平易, 素無可稱之事。】
              牒呈內: ‘自同月十九日至二十日, 暴雨如注, 大風振作, 人不立地, 屋瓦皆飛, 揚沙拔木, 晝日如晦。 水田早晩稻, 已爲成實, 盡爲擺落, 田畓各穀, 盡爲損傷, 近古所無, 無復西望。 大槪自大嶺底以至海邊五十餘里, 有一水, 名之曰南大川。 府五里程內, 自前防水, 川邊植木堅築, 堤防甚固。 本府設立之後, 自南門之外, 同川之間, 官奴婢幷百餘家, 數多居生。 舊防川水口之處, 衝破轟突之聲, 崩山振海, 兩水挾流, 勢掀天地。 其間門官奴婢百餘家等, 卒然遇之, 左右大漲, 環匝洶湧, 許多人物罔知所措, 各各聚集家上, 或升木, 木拔家破, 一時漂流, 各自披髮, 妻子同生一族, 同結衣帶以死。 號哭之聲, 干雲徹霄, 耳不忍聞, 目不忍見。 府使親到南城, 大慟而還。 自府下坪田畓, 幷千餘石地埋沙, 大小民家, 盡數漂沒, 人無所依接。 自大嶺山下以至海邊, 膴膴原田, 惟見白沙瀰漫, 牛馬溺死, 亦不知其數。 民無生道, 極爲慘酷, 變異非常事。 麟蹄、襄陽、高城、金城、杆城、三陟、淮陽等官, 被災一樣云, 而道路阻絶, 時未來報。’ 云矣。" 啓下禮曹。
地名: 杆城 (江原道, 郡)
年: 1630.0

○乙亥/江原道
              杆城郡, 有奴弑主者, 命誅之。
地名: 杆城 (江原道, 郡)
年: 1763.0

○付處前左尹趙暾于杆城郡。 初, 噋在北藩, 以前北伯趙明鼎事, 論達備局, 被譴罷, 至是上疏申辨。 其論交濟錢木私減事曰: "明鼎臨歸, 私減營錢二萬兩及布木二十同, 而其中交濟錢三千七百餘兩, 防軍布十三同, 混入於蕩減中。 營債亦公債也, 其何可一朝許減乎? 況交濟錢木所減之數, 亦豈可直錄於時在之簿乎?" 其論田稅加斂事曰: "臣到任之初, 考見明鼎所爲, 改詳定草本, 則隨意增加。 守令報狀, 請加則加之, 下吏呈狀請加則加之, 十邑加賦, 何其汎濫之甚耶? 其論私賤都試事曰: "都試, 乃一道軍政之大者也。 優等者直赴, 之次及已出身者, 邊將承傳, 而明鼎牽私換易, 內奴之名在宣頭案者, 勒作私賤, 決給婦族。" 又曰: "臣不幸與明鼎再爲交承。 而明鼎之莅湖西也, 擅分災結七千餘結。 災政文簿, 何等緊重? 而空官之邑, 使親裨替行, 是何擧措耶?" 疏入上嚴敎責之, 遂有是命。 竝罷捧疏承旨。
地名: 杆城 (江原道, 郡)
年: 1782.0

○癸丑/親鞫文仁邦等諸罪人。 仁邦供曰: "所得妖術之冊, 一則《乘門衍義》, 一則《經驗錄》, 一則《神鞱經》, 一則《金龜書》, 而淸溪先生, 卽德相也。 天湜與臣, 同習此書, 轉往陽城、鎭川等地, 搆草幕以居。 亂離等說、看星等事, 果如瑞集之供, 而襄陽居李京來, 是異人, 故欲爲都元帥。 都昌國爲先鋒將, 瑞集爲運糧官, 因臣師德相之被配, 稱以大先生, 與金勛等八人, 至有屠掠城邑, 直犯京城之謀矣。" 仁邦與朴瑞集、白天湜面質。 供曰: "京來、都昌國、金廷彦、吳聖賢、金勛、白天湜, 皆是同黨, 而爲德相被罪事, 密議稱兵犯闕之謀。" 京來以爲: "渠是澤徵之切姻, 又是德相之弟子, 故有此逆謀云矣。" 仁邦結案: "臣之逆節, 旣發於瑞集之發告, 又發於天湜之口招, 當箇箇直招矣。 瑞集所供中說話, 果皆臣酬酢之凶言。 瑞集祝天文中三字, 卽是臣做出搆捏之計也。 《鄭鑑錄》中六字凶言, 亦做出謀陷之計, 而此凶言, 曾於臣冊子中經驗錄見之。 蓋臣所持冊子, 合爲四冊, 皆是至妖至誕之書, 專出於假托惑衆之計, 而同黨李京來在襄陽
              林川里, 都昌國在寧遠
              內樂林, 金廷彦在安邊, 郭宗大在順安, 吳聖賢在安邊, 此外卽金勛ㆍ白天湜也。 淸溪先生, 卽宋德相。 季琉, 卽德相之孫, 年今二十八歲, 此皆臣同心謀逆者也。 臣與京來、昌國, 尋常往來, 而辛丑年九月, 又往見京來, 則京來曰: "渠之先生德相, 得罪於朝廷, 橫被遠配, 今則事已急矣, 卽速擧行爲可。 君若善募人才, 則成事後將相間當大用云云。 京來爲都元帥, 昌國爲先鋒將。 襄陽多有渠之同黨及奴僕, 不時猝發, 先殺襄陽邑倅, 收聚軍器及軍兵, 次伐杆城, 轉入江陵。 自江陵直入原州, 仍爲長驅, 自東大門入城。 事成後, 德相封大先生。 擧事日字, 京來、昌國議定以甲辰年七月九月間, 而京來曰: "吾之族黨, 有李澤徵, 其外又多有族黨, 自當結納。 至於京中, 吾亦當周旋, 汝則往三南, 有膂力可用之類, 某條求聚云, 故臣之來留鎭川者, 亦以此也。 大逆不道, 是實。" 兩司合啓。
                【大司憲鄭好仁、大司諫申應顯、司諫朴聖泰、掌令權坪、獻納金翊休、正言權&#x2567F;ㆍ李太亨。】
              近來亂逆之接踵而起者, 無非爲德相效死之計, 其氣焰之熾, 排布之廣, 實有宗社難言之慮。 果然今番仁邦之出, 而情節之窮凶, 謀議之陰慘, 實是載籍所未有之極惡大憝。 三字、六字等凶言, 固已萬萬叵測, 而至於嘯聚徒黨, 或稱元帥, 或稱先鋒, 屠掠營邑, 直犯京師, 專出於爲德相之狀, 一一直招。 旣捧結案, 則豈可以他罪人之未及拿來, 一刻容息於覆載之間乎? 請大逆不道罪人仁邦, 卽爲正法。" 敎曰: "旣捧結案, 正法何時不可? 依前下敎, 待罪人拿來正法。"
地名: 平昌 (江原道, 郡)
年: 1459.0

○臨瀛大君
              璆奴上佐告: "江原道
              平昌人李爲言, ‘郡人前敎諭劉得良欲於沙峴北造豐樂院, 作爲文記, 因錄錦城、魯山等伴倘, 將謀爲亂。’" 命囚李爲及其從兄金牧于義禁府, 令鎭撫李由義往寧越、平昌等處, 捕囚劉得良及伴儻七十餘人。
地名: 平昌 (江原道, 郡)
年: 1554.0

○壬(子)
                〔午〕
              /諫院啓曰: "江原道觀察使林億齡, 自到界之後, 不務職事, 一道簿牒, 專委於都事, 日以調病爲事, 長處深房, 厚紙塗內, 晝夜明燭, 一道之民, 不得見其面目者累朔, 而一州不能獨辦支供, 則使傍近之邑, 分定輪回, 牛馬轉輸, 絡繹道路, 而至於飣餖之間, 多行犯法之事。 昵愛平昌官婢, 駄隨不離, 詠詩是務, 其爲貽弊於民, 取侮於人, 不可勝言。 請罷其職。" 答曰: "遞之。" 再啓, 依允。
地名: 平昌 (江原道, 郡)
年: 1557.0

○憲府啓曰: "平昌郡守李幼彦, 本以妄悖之人, 前爲木川縣監時, 方遭國恤之初, 奸宿天安官婢, 縱肆淫慾, 以此見棄於人類久矣。 近緣其子龜壽, 交結妄議之輩, 謗訕銓曹之長, 用計多方, 復齒朝列, 驟陞四品, 非但物論嗤怪, 其爲人物, 本不足齒列仕版。 況臨民之官乎? 請亟命罷其職。" 答曰: "如啓。"
地名: 平昌 (江原道, 郡)
年: 1564.0

○乙亥/南部忠義衛權擁
              
                【性至孝, 父沒廬墓三年, 躬執奠饌。 啜粥, 不食蔬果鹽醬。 母喪負士成墳, 哭奠三年, 雖雨雪不廢。 服闋後期年, 不食酒肉, 與人言, 未嘗啓齒。 每至父母忌日, 則悲慟, 三旬不食酒肉。】
              
              安陰前參奉林薰、
                【稟性純厚, 學術精博, 前日公薦, 授參奉職, 乃以親老辭還。 家居盡心致養, 悅親無方。 及丁父憂, 年已六十, 而執喪不怠。】
              
              薰弟芸,
                【孝友亦篤, 平居奉養之勤, 處喪之戚, 無異於薰。】
              三人旌門。 平昌人金孫妻銀今,
                【母夜爲虎所攬, 銀今手持木板, 高聲叫號迫之, 虎乃棄母而去。】
              賞物復戶, 驪州正兵吳世英、
                【年十歲, 其父得惡疾氣絶, 世英自斫無名指, 和藥以進, 父病卽愈。】
              
              金浦私婢者斤今、
                【年十六, 値其父病鼓脹垂死, 自斷手指, 燒爲灰, 和酒以進, 良久乃愈。】
              
              定平軍保趙慶麟
              
                【年十八, 其母得惡疾幾死, 斫左手一指, 燒火以進, 母病還愈。】
              三人復戶, 鍾城內禁衛金聶妻韓氏,
                【聶死後, 哀傷憔悴, 常以死爲期。 一日語其母曰: "吾將以某日死, 須以亡夫平生所着衣服, 置我胸上。 吾將持贈亡夫。" 一日沐浴, 自縊而死。】
              旌門。
地名: 平昌 (江原道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 平昌 (江原道, 郡)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 金城 (江原道, 縣（令）)
年: 1430.0

○刑曹據都官呈啓: "護軍李轀家婢其每, 嫁百姓李天奇, 生女古未; 前僉節制使朴得年家婢芍藥, 嫁百姓李生, 生女春月, 竝年少逃匿。 崔興汭聞一私婢亡匿金城縣人家, 以告得年, 得年與興汭, 偕至其家問其女, 女云: "我乃居京李護軍家婢也。" 得年知非春月, 欲脅爲婢, 與興汭謀, 佯若不知, 云: "汝乃吾婢芍藥所生春月也。" 撻之再三, 縛致縣官, 誣妄取辭, 執以去。 轀聞之, 訴都官鞫之。 得年與其子東文, 誘古未云: "若爲我婢, 當囑李生, 永免乃役, 汝若不從, 而竟未免爲婢, 則受苦必甚。 如欲使官家信之, 則莫若與乃父天奇相詰, 批其面也。" 幷誘李生、芍藥以利害, 及對辨, 天奇謂古未云: "爾何謂他爲父乎?" 古未罵云: "彼老奴汝是我父耶?" 天奇執令仆地。 古未執天奇衣襟, 毆其頰, 李生、芍藥亦誣指古未爲春月。 上項人等, 變亂父子, 敗毁綱常, 其罪莫甚。 請依律斬古未, 杖得年一百流三千里, 東文一百、徒三年, 興汭一百, 李生九十, 芍藥以只坐尊長免罪。"
地名: 金城 (江原道, 縣（令）)
年: 1450.0

○价川郡事朴允亨、永柔縣令金尙善、金城縣令申允甫等辭, 上引見曰: "今聲息未知虛實, 然不可弛慮。 今各邑元額軍丁外, 豈無壯實者乎? 爾等各就乃邑, 擇人吏、日守、官奴之壯勇者, 常習行陣、隊伍之法。 然(每)
                〔勿〕
              使民騷擾失所。 且農桑, 是生生之本, 盡心勸課, 使民富庶。" 謂允甫曰: "金城, 咸吉往來之衝, 邊報聞之, 實易。 凡諸軍務, 毋忽措置。"
地名: 金城 (江原道, 縣（令）)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 金城 (江原道, 縣（令）)
年: 1491.0

○上御崇文堂門, 宗親一品領敦寧以上、義禁府堂上、都摠府、臺諫各一員、承旨、注書、史官入侍, 下朴鐵山上書。 其書曰: "聖代北征, 諸將皆忠臣, 小臣之心, 不疑回兵謀反, 然隣居良女末非, 還自楊州言曰: ‘其處居人云: 「許琮近間回兵謀反, 我等欲埋穀登山」’, 如此不小之言, 聽而不以聞, 則恐無臣子之義, 朝啓夕死, 不忍默默, 言根出處, 請次次推鞫。 今國家精兵, 過半入兩界, 遺軍數少, 侍衛虛疎, 迷臣之心, 痛憫無際。 京畿、京中居公私賤口五十歲以下十五歲以上, 有能射侯放火人, 多數試取, 西北征事畢間, 金城侍衛何如?" 命同副承旨曺偉鞫問鐵山, 鐵山供云: "隣居良女末非有姊女, 忠義衛李卷生欲娶爲妾, 請臣媒之, 去九月初七八日間, 末非歸向楊州
              松山農舍, 臣言於末非曰: ‘願騎吾馬而行, 說與卷生作妾之意於汝姊’, 末非應之, 遂騎臣馬而去, 本月十三日還來, 臣欲迎慰, 使妻持酒先行, 臣隨歸。 同里人艾檢山夫妻、陳治妻與頓逸妻等, 亦持酒而會, 同坐飮之。 臣問外方之事, 末非曰: ‘京中則安靜, 外方甚騷擾。’ 臣問曰: ‘何也?’ 末非答曰: ‘許琮領軍北行, 而近日朝廷典刑許混, 故琮忿怒回軍, 近當出來, 宜掘地藏穀登山而避。 松山居民, 頗喧騰矣。’ 臣及同坐諸人皆聽之。 臣卽欲啓達, 以大相之事, 不可輕發, 更商量, 十五日招末非同居婢者斤德語之曰: ‘昨昨日末非所說之言, 聽於何人?’ 答曰: 「松山居末非叔父梁忠贊衛聞而來說矣。’ 十七日, 臣因事往長湍, 二十四日還來, 末非及同生兄等到臣家, 臣問末非曰: ‘前日歸松山所聞之言, 聽於何人?’ 末非曰: ‘松山人, 誰不言之?’ 臣更問發說人姓名, 末非兄曰: ‘更問姓名, 何爲乎?’ 遂不開說。 二十五日朝, 臣手書末非之言, 進呈于承政院。" 末非供云: "臣女, 去九月初七日, 借騎隣家朴鐵山馬, 往松山
              梁億山妻家談話, 億山妻曰: ‘京中則平安, 外方則騷擾, 不得聊生。’ 臣女問曰: ‘何如?’ 億山妻答曰: ‘北征軍士入去時, 路上奪我馬而去, 僅得追尋取來, 沿路如此者多, 回還時亦必如之, 穀食藁草, 將不得保有之矣。 都元帥入北方, 時未接戰而留屯, 在家米穀, 必堀地埋置, 庶免攘奪, 民間喧說。’ 女聞此言, 本月十二日還京, 是日夕, 朴鐵山妻持甁酒來迎慰, 鐵山尋到, 問外方事, 女以所聞之言答之, 其時證聽人, 則隣居古音山母名不知女一人而已。 鐵山同月十七日往長湍, 二十四日還來, 是日初昏, 女往鐵山家, 鐵山與其妻同坐, 饋酒談話, 鐵山問曰: ‘前日松山下去時所聞之言, 聽於何人?’ 我答曰: ‘迷劣女人處聞之, 他無證聽人矣。" 上問左右。 尹弼商、洪應、李克培啓曰: "末非招辭, 必巧飾也。 其曰: ‘都元帥時未接戰, 若回軍時, 則掘土埋穀, 庶免攘奪。’ 其間必有所言而不盡輸其情, 更鞫則可以得情矣。 若無根之言, 則如此大事, 鐵山何以敷衍言之乎?" 李鐵堅啓曰: "十二日飮酒時證聽之人, 亦不直告, 是亦可疑。" 上曰: "此事, 以情狀觀之則然矣, 北征軍士入去時, 率領將不能檢察, 致令恣行, 剽掠民間, 故民間必以謂, 回還之時, 亦必如此, 迷惑之人, 誤聽而傳之也。 崔湔, 以不能領率之罪, 時方囚禁推鞫矣。" 司諫安彭命啓曰: "大抵獄辭, 詳悉取初招, 然後必不能變辭, 鐵山須更詳悉取招。 末非供云: ‘大軍回還時, 掘土埋穀, 可免攘奪之患,’ 其間必有情矣。 此女口欲言而不言此, 必畏必懼而不敢發言也。" 掌令李琚啓曰: "此女只言回軍時掘土埋穀, 而不言其所以然, 辭甚無謂, 請更鞫其情。" 諸宰相僉啓曰: "先鞫證聽人, 然後更鞫此女爲便。" 上曰: "可卽遣義禁府郞廳, 拿梁億山妻及其家人來。" 私奴艾檢山供云: "去九月十二日, 隣居良女末非往松山還來, 臣以迎慰, 率妻往末非家飮酒, 隣居朴鐵山夫妻、陳治妻、私奴頓逸妻等, 各持甁酒亦來。 鐵山問外方奇事於末非, 末非答曰: ‘外方則騷擾, 異言喧騰。’ 鐵山曰: ‘何如?’ 末非曰: ‘北征軍士入去時, 沿路多攘奪還, 來時亦必如此, 許令公軍不踰鐵嶺留屯回來之奇有之, 數少農作, 必不得喫破, 當掘土埋之, 民間喧騰矣。’ 此末非之言, 同坐各人及末非同生兄女及雇工者斤德等, 皆聽之。" 陳治妻供云: "其日飮酒時, 朴鐵山問外方之事, 末非答云: 「大軍初入時, 攘奪民間, 回還時亦必如此’, 臣女只聞此言, 他無所聞。" 上曰: "旣聞此言, 則其他言說, 豈不聞之乎?" 陳治妻供云: "年七十二歲, 耳聾不能詳聽人言矣。" 頓逸妻私婢內隱非供云: "不記月, 去秋十二日間, 從母以迎慰末非, 持酒一甁往其家, 同里艾檢山夫妻、朴鐵山夫妻等亦持酒而來, 鐵山問外方之事於末非, 末非曰: ‘京中安靜, 外方騷擾。’ 鐵山更問何以騷擾, 末非曰: ‘北征軍士, 多般攘奪, 領軍許元帥, 不入去而回軍奇別有之, 若然則數小農作, 不得喫破, 掘地埋置逃散事, 民間喧騰’云。" 命檢山、末非面質, 而末非猶不顯言, 令檢山誦其所聞之言以質之, 末非更招云: "他餘辭則前招無加減, 但艾檢山招內, 許令公領軍入歸留屯, 急速還來奇別有之之言, 億山妻說導而女果聽之。" 金升卿啓曰: "鐵山故坡州牧使李掄奴也, 稍解文字, 性本奸譎, 謀叛之言, 女人豈知之乎? 必鐵山敷衍之也。" 上曰: "更問鐵山。" 鐵山招辭與初無異。 鐵山旣出, 上問左右曰: "何如?" 弼商、洪應啓曰: "問億山妻, 然後可卞, 許混事, 非女人所能言, 必鐵山詐飾之辭也。" 克培啓曰: "迷惑之心, 必以謂許混與許琮同姓, 故言之耳。"